Ego Johannes, Dei et apostolice sedis gratia humilis abbas monasterii S. Martini Eduensis, totusque ejusdem loci conventus, ad sonum campane, ut moris est, insimul in capitulo congregati, considerantes divinum officium debere potius augmentari quam minui, juxta canonicas sanctiones, hinc est quod cum fuerit per nos in honorem Beate et gloriose Virginis ordinatum unam missam de ipsa Virgine gloriosa debere celebrari omni die, prout in quibusdam litteris super hoc confectis plenius continetur, sit que sacristiaria monasterii adeo exilis et modica quod ipsius fructus et redditus non sufficiunt ad luminaria in dicta missa ministranda, unanimi consensu religiosorum ordinavimus quod nos abbas teneamur solvere tres libras cere sacriste annuatim percipiendas et levandas super emolumentis nostris decimarum S. Martini, et nos et conventus etiam tres libras pro dictis luminaribus faciendis et ministrandis annuatim solvere teneamur eidem sacriste supradicto. In cujus rei testimonium sigilla nostra presentibus litteris duximus apponenda. Datum die veneris post festum Beati Barnabe apostoli, anno Domini MCCC LXIV.